b'\n_START_ARTICLE_\nIdili\xc4\x8dna povest\n_START_PARAGRAPH_\nIdili\xc4\x8dna povest je \xc5\xbeanrski tip slovenske kme\xc4\x8dke povesti s poudarjeno idili\xc4\x8dnostjo. Vrh je do\xc5\xbeivela v prvi polovici \xc5\xa1tiridesetih let 20. stoletja.\n_START_SECTION_\nSlovenska idili\xc4\x8dna povest\n_START_PARAGRAPH_\nIdili\xc4\x8dna povest ka\xc5\xbee sliko vsakdanjika, idealizirano podobo mirnega, harmoni\xc4\x8dnega, naravnega in enostavnega \xc5\xbeivljenja na vasi. Do druge svetovne vojne je bila idili\xc4\x8dna povest pri Slovencih redkost. Edini pomembnej\xc5\xa1i dotedanji predstavnik je bil Janez Jalen, v prozi in kot del ve\xc4\x8djih celot je idilo mogo\xc4\x8de najti tudi pri Josipu Stritarju (Zorin, Gospod Mirodolski). Razcvet je do\xc5\xbeivela med drugo svetovno vojno, ko so iz\xc5\xa1le povesti Mlin v grapi, Petrinka in Dom v samoti. Idili\xc4\x8dna povest ima poudarjeno folklorno motiviko: prazni\xc4\x8dne (\xc5\xbeegnanje, vasovanje, nedeljska no\xc5\xa1a, kulinari\xc4\x8dne specialitete) in delovne motive (ko\xc5\xa1nja). Funkcija idili\xc4\x8dne povesti v \xc4\x8dasu druge svetovne vojne je potegniti bralca iz vojnega vsakdana v svet fikcije, kjer se vsi konflikti razre\xc5\xa1ijo v sre\xc4\x8den konec. Idili\xc4\x8dna povest ima tendenco po zanikanju socialnih nasprotij, dru\xc5\xbebenih in osebnih konfliktov.\n_START_SECTION_\nIdili\xc4\x8dna povest v drugih knji\xc5\xbeevnostih\n_START_PARAGRAPH_\nV tujih knji\xc5\xbeevnostih slovenskemu izrazu idili\xc4\x8dna povest ustreza izraz pastoralni roman. Ta izraz se pojavlja v nem\xc5\xa1ki (Sch\xc3\xa4ferroman), francoski (roman pastoral), \xc5\xa1panski (novela pastoril), ruski (\xd0\xbf\xd0\xb0\xd1\x81\xd1\x82\xd0\xbe\xd1\x80\xd0\xb0\xd0\xbb\xd1\x8c\xd0\xbd\xd1\x8b\xd0\xb9 \xd1\x80\xd0\xbe\xd0\xbc\xd0\xb0\xd0\xbd) in srbski knji\xc5\xbeevnosti (\xd0\xbf\xd0\xb0\xd1\x81\xd1\x82\xd0\xbe\xd1\x80\xd0\xb0\xd0\xbb\xd0\xbd\xd0\xb8 \xd1\x80\xd0\xbe\xd0\xbc\xd0\xb0\xd0\xbd).'